
  Érzelmek feletti ember? Jaj, ne már!, gondolhatják páran, akik először találkoznak ezzel a kifejezéssel. Ian, nem eléggé érzéketlen ez a világ már így is? Sőt, a legújabb kutatások is mind arról szólnak, hogy az emberek ingerküszöbe annyira fel van húzva, hogy az egymás iránti empátia sok helyen rohamosan csökkenni látszik. Egyre több a radikális, rosszindulatú megnyilvánulás, a virtuális térben különösen egyre érzéketlenebbek az emberek. Görgetés közben ilyenekkel találkozom: Leesett és meghalt hegymászás közben? Hmm, jó ostoba! Kellett neki ilyen hobbi! Magának köszönheti! Lezuhant a repülővel? Haha! Minek utazgatott annyit! Elment bulizni, és bedrogozták? Miért kell neki ilyen helyekre járnia? Jaj, várj, de aranyos ez a cicás videó! Dobok is rá egy szívecskét! Persze ez általánosítás, és tisztelet a kivételnek. De te is látod és a saját bőrödön tapasztalod, hogy az együttérzés nem éppen a vezető érzelem manapság.


  Szóval, egy egyre érzéketlenebb világba miért is kellenek nekünk érzelmek feletti emberek? A válasz az, hogy pontosan ezért! Ha nem válsz az érzelmeid mesterévé, akkor a szenvedés mesterévé fogsz válni. Így viszont képes leszel létrehozni egy olyan tudatállapotot, amelyben alapvetően békés és derűs maradsz a rosszindulatú, igazságtalan, alacsony tudatállapotú egyének között is. Az emberek többsége jó szándékú és kedves, de minél nagyobb céljaid vannak, minél inkább mered a saját utadat járni, annál feltűnőbb leszel, és annál szélesebb tudatállapotú egyének garmadával fogsz folyamatosan találkozni. Imádat és gyűlölet állandó kettőssége kísér majd téged az utadon.


  Minél betegebb a világ, annál több érzelmek feletti emberre van szükség. Mert ők azok, akik tiszta tudattal látják a világot – és benne magukat meg a többi létezőt. A jelenlétük képes megnyugvást teremteni, valódi változásokat hozni, és megemelni a tudatosságot a világban.


  Ez a bolygó soha nem fog megbékélni. Csak akkor, ha minden lakója megbékél magával. Aki magával rendben van, az nem generál békétlenséget. A háborúskodást mindig azok szítják, akikben belül is békétlenség és rendetlenség tombol. De a legtöbb ember nem tudatos a saját érzelmi állapotára, nem is fejleszti, így nem is érti. Ezért nem tudja kezelni a belső káoszát, a belső káosz pedig külső káoszt eredményez. És 100-ból 99 ember azt állítja, hogy a más emberek teszik őt békétlenné. Ezzel pedig azt mondják, hogy ők akkor lesznek békések, ha mások megváltoznak. Emiatt a hozzáállás miatt pedig kialakul egy olyan világ, ahol mindenki a másikra vár. De aki mindig csak másokra vár, az szolga. A mester jelen van, befelé néz, és úgy cselekszik.


  Ne fogd másra a békétlenségedet és az érzelmi kilengéseidet. Különben egész életeden át érzelmileg szolga maradsz, akit mások irányítanak.


  Tudatosítsd magadban, hogy azért vagy békétlen, mert engeded, hogy az elméd békétlenné tegyen. De ki tudod magad képezni arra, hogy az ostobákat is békésen kezeld. Tehát engedd, hogy az egódat provokálja a gondolat, hogy nem az ostobák és a csőcselék miatt vagy békétlen, hanem a saját fejletlenséged miatt.


  Amikor a másik arra vár, hogy te változz meg, te meg arra vársz, hogy ő változzon meg, a világ nem mozdul. Tudatilag nem fejlődik. Csak ugyanazok a körök és kapcsolatok ismétlődnek folyton, és a történelem egyetlen körtáncot jár.


  Ha egy gyermek megkérdezi tőled, hogy mit jelent az, hogy te érzelmek feletti ember vagy, akkor a legegyszerűbben úgy magyarázhatod el neki, hogy azt mondod: Én irányítom az érzelmeimet, nem az érzelmeim irányítanak engem.


  Ám ahhoz, hogy irányítani tudd az érzelmeidet, értened kell őket. A működésüket.


  Ha nem érted őket, és úgy akarod irányítani, abból lesz az elfojtás. Érzelmi erőszak. Ilyen egy autokrata, tekintélyelvű vezető vagy szülő… Tekintélyből (értsd: egóból), hatalomból, pozícióból, vagyis erőből akar másokat irányítani. Valójában nem is ismeri igazán a munkatársait vagy a gyermekeit, csak felületesen, és az szerinte pont elég. Aztán csodálkozik, hogy nem boldogul velük. A felszín alatt rengeteg bonyodalom, titok, hamisság és átláthatatlanság húzódik meg.


  Aki úgy áll a saját érzelmeihez, mint az ilyen főnök a munkatársaihoz vagy az ilyen szülő a gyermekeihez, annak az érzelmi világa hatalmas káoszt teremt majd, és problémák tömkelegét.


  Régen a gazdag arisztokraták egymás között úgy hívták a szolgálóikat gúnyosan, hogy a fizetett ellenség. Sokan a saját érzelmi világukhoz is hasonlóképpen ellenségesen viszonyulnak. Pedig az érzések csak jó szolgálatot szeretnének neked tenni – de a megfelelő iránymutatás, kiképzés, betanítás a te feladatod. Ha tudati arisztokrataként a vezető pozíciódat nem foglalod el, és nem figyelsz a személyzetedre, akkor hamarosan a teljes kastélyodban káosz lesz, és a hatalmi viszonyok összekeverednek. Megbomlik a hierarchia, és belőled, a kastélytulajdonos uralkodóból válik szolgáló, az érzelmeid pedig ahelyett hogy téged szolgálnának, elkezdenek irányítani, parancsolgatni, meghatározni, hogy mit szabad tenned, és mit nem – vagyis a nyúl viszi a puskát! Na ne! Fel kell ébresztened magad, a tudatos jelenlétedet, és nemes egyszerűséggel visszazökkenni a tudatosságod útjára. És ráncba kell szedned a csőcseléket, az elkanászodott kastélytársaságot Nem rosszak ők. Csak ahogy Indiában szokták mondani: az elme rossz úr, de remek szolga. Ki tudod képezni magad, hogy tudatilag urald az érzelmeidet, ne erőszakkal. De erről még bővebben lesz szó később.


  Tehát értened kell az érzelmeidet és azok működését ahhoz, hogy irányítani tudd őket. Az emberi természet evolúciós alapmottója ősemberként, hogy bánj mindennel ellenségesen, amit nem értesz! Mert könnyen lehet, hogy a vesztedet okozza. Ez oké, kedves ősemberi részem, de az érzelmeim kapcsán pont fordítva van: éppen az fogja a vesztemet okozni, ha ellenséges leszek velük! Amihez ellenségesen állok, azt nem fogom tudni megismerni, kezelni meg végképp nem. Ideig-óráig csak-csak, de hamar úgy fogok járni, mint a diktátorok és az autokratikus vezetők meg szülők: utolér a lázadás. Az érzelmek lázadása. Mint a kisded, aki egy ideig húzogatja a nadrágod szárát, hogy figyelj már oda rá, mert közölni akar valamit, de te csak legyintesz, nem foglalkozol vele, bízol abban, hogy magától abbahagyja. Aztán csodálkozol, hogy a legváratlanabb pillanatban előtör, ordít, jelenetet rendez, te pedig hiába csitítgatod, próbálod befogni a száját, mondani neki, hogy nincs semmi baj. Erre még hangosabb lesz: Nincs semmi baj?! Ezzel akkor most ráadásul jól le is hülyéztél, hogy nincs semmi baj, én meg itt sírok! Mert az adott érzelem is, mint az ordító kisded, azt érzi, hogy te nem is érted meg őt, amikor azt mondod, hogy nincs semmi baj. Láttam, hogy rám se néztél! Nem is tudod, hogy mi a bajom, nem foglalkozol velem, csak rutinból el akarsz hallgattatni! Nyilvánvalóan az érzelmek a kisdedekhez hasonlóan nagyon sokszor akkor is jelzést adnak, amikor tényleg minden rendben van, és utólag derül ki, hogy téves riasztás volt az egész. De ahhoz, hogy ezt kimondhasd, értened kell az érzelmet és a kisdedet is, ugyanis ő azt hiszi, hogy az ott egy mérges pók, pedig valójában csak egy szösz. Akkor fog villámgyorsan megnyugodni, ha látja, hogy a megértés és a valódi jelenlét, tisztánlátás vezérel téged, nem pedig a nemtörődömség. Ha azt mondod neki: Megértem, hogy nagyon megijedtél, mert azt hitted, hogy ez egy mérges pók a sarokban, és már azonnal elképzelted, hogy rád mászik, meg is fog csípni, a csípés azonnal feldagad, mi meg rohanhatunk a kórházba, amit lehet, hogy nem fogsz túlélni. De ez nem egy mérges pók, kincsem, csak egy szösz! Nézd csak, látod? És az adott érzelem és a kisded is másodpercek alatt megnyugszik. Képzeld csak el, mi lett volna, ha azonnal, a legelső másodpercben tudatos jelenléttel vagy ott, nem állsz ellen a kisded nadrághúzogatásának, hanem figyelsz rá, és egy szempillantás alatt nem elfojtással, hanem tudatilag intézed a helyzetet! Akkor ő épphogy csak megérintené a nadrágodat, te ránéznél, látnád, mit néz, rájönnél, mi járhat a fejében, és nem lenne ideje túlgondolni a dolgokat, beaktiválni az érzéseket, majd azokat fokozott intenzitásra felnyomni. Látom, mit nézel, innen olyan, mint egy pók, de csak egy szösz! És az éppen legörbülő szája máris visszakunkorodik.


  A legtöbb ember azért szenved az érzelmeitől, mert nem elég, hogy a tudatos jelenlétét nem fejleszti, azt sem tudja megmondani, hogy az adott érzése mit akar neki üzenni – a kisded csak rángatja a nadrágját, ő meg kapkodja a fejét, hogy mit láthatott meg a gyerek, mitől ijedhetett meg ennyire. Nézheted a külső körülményeket, elemezheted a környezetet, de az első lépés mindig az, hogy az adott érzéssel veszed fel a kapcsolatot, és tőle kérdezed meg, hogy: Kedves érzésem! Ha beszélni tudnál, mit mondanál? És kimondatod vele, vagy a felszínre hozod az érzést kiváltó gondolatot. Ott egy pók, és félek! Ja, az! Az csak egy szösz, kincsem! Itt vagyok. Minden egyes érzéseddel fel tudod venni a kapcsolatot. Ki tudod ismerni, meg tudod tanulni őket. A különböző érzelmek különböző bánásmódot igényelnek. Minél jobban kiismered őket, megérted a működésüket, annál gyorsabb leszel az érzelmeid kezelésében, és beköszönt az életedbe egy feketeöves képesség: az érzelemirányítás képessége.


  Nincsenek jó és rossz érzések.


  Rögtön itt, a könyv elején tegyünk tisztába egy nagyon fontos dolgot, méghozzá azt, hogy nincsenek jó és rossz érzések. Csak érzések léteznek, és az elménk szereti ezeket jónak és rossznak, negatívnak és pozitívnak címkézni. Az elménk teszi az érzéseket sokféle különböző tapasztalattá. Minden egyes érzelemnek megvan a teljes logikája az elmében, vagyis magával az alaprendszerrel nincs hiba.


  Ha viszont csak félig érted ezt, az még kevés ahhoz, hogy rendszergazda legyél. De hamarosan eljön annak is az ideje.


  Az elménk és a nyelvünk eleve korlátozott és kondicionált. De a minél átláthatóbb magyarázat érdekében olykor én is használom a jó és a rossz kifejezéseket, hogy könnyebben megérthessük az elme játszmáit. Ahhoz, hogy az elme játékai lelepleződhessenek a tudat előtt, néha az elme saját, címkéző szóhasználatát alkalmazom. A játékos így látja majd át a játékot és a játékszabályokat; először leáll játszani, megérti, majd túljár a játék eszén, aztán úgy kerül ki a játékból, hogy ráébred: ő maga sohasem volt benne. Nincs jó és rossz tánc. Az igazi táncosnak mindegy, hogy milyen zene szól. Ő csak táncol. És addig táncol, amíg ő el nem tűnik, és csak a tánc marad.


  Ha elég lenne pusztán annyit mondanom, hogy mostantól ne azonosulj az elme gondolataival és az azokból keletkezett érzésekkel, és te ezt egy másodpercen belül be is tudnád aktiválni, akkor valóban teljesen értelmetlen lenne jó és rossz érzésekről beszélni. Csakhogy a gyakorlatba való átültetés után az elme kondicionáltsága miatt nem mindig ennyire gyorsan történik a megvilágosodás. Sokszor mélyebbre kell ásni. Ahhoz pedig, hogy érzelmek feletti emberré válj, elmefeletti emberré is kell válnod. Az emberfelettiséghez pedig teljesen meg kell ismerned az elme logikáját a jó és a rossz fogalmáról, ezért fogom olykor az ő szóhasználatát alkalmazni.


  Nagyon sok emberre jellemző, hogy kizárólag tűzoltásban tudnak gondolkodni, és csak akkor kezdenek el magukkal foglalkozni, amikor már baj van. Így végső soron eleve nem jelenthetjük ki, hogy a rossz érzések rosszak, hiszen sokakat pont ezek a negatív érzések visznek a változás felé és ébresztenek rá arra, hogy mennyire fontos a tudatosság és önmagunk fejlesztése. Aztán pedig önmagunk elengedése. Arról nem is beszélve, hogy a jó érzések is képesek arra, hogy elfedjék a tudatosság tisztánlátását és éberségét.


  Úgyhogy ennek tudatában játszunk ebben a könyvben is olykor a jó és a rossz illúziójával.


  AZ ÉRZELMEK FELETTI EMBER ROSSZ ÉRTELMEZÉSE


  Gyakran találkozom azzal, hogy sok félreértés adódik, amikor ezekről az új tudati fogalmakról, képességekről, tapasztalatokról beszélek.


  Az érzelemirányítás mestere nem az érzelemnélküliség mestere. Minden megvilágosodott ember gondolkodott, beszélt, használta az elméjét, és mivel volt elméje, nyilván voltak gondolatai, és azokból keletkezett érzései is. Nem lettek vegetáló agyhalottak. Ha a nevükön szólították őket, akkor odafordultak – vagy legalábbis pontosan tudták, hogy nekik szóltak, hiába nem azonosították magukat üres nevekkel és címkékkel. Vagyis a megvilágosodottak már nem azonosították magukat az elméjükkel, tehát elmefelettiek voltak, nem azonosították magukat a gondolataikkal, vagyis gondolatfelettiek voltak, és nem azonosították magukat az érzéseikkel, vagyis érzések feletti emberekké váltak. Érzelmileg szabadok lettek.


  Tehát, az érzelmek FELETTI működés nem érzelmek NÉLKÜLI működés. A gondolatFELETTISÉG nem gondolatNÉLKÜLISÉG. Nem egy robotembert hozunk létre és teremtünk meg magunkból…


  Érzelmek feletti ember vagy, hiszen nem vagy azonos sem az érzéssel, sem a gondolattal. Azok jönnek-mennek, képesek állandóan változni, és te döntöd el, hogyan használod őket. Az érzelmi felelősségvállalás is értelemszerűen ott van csak, ahol érzelem is van.


  Nem démonizálunk érzelmeket. Miért is tennénk, ha te nem az érzés vagy?


  Inkább tudatosan megérted a működésüket, keletkezésüket, ezáltal megtanulod mesterien, ellenállás nélkül átengedni magadon őket. Másokra mutogatva és másokat hibáztatva viszont változás nélküli mókuskerék maradna az egész érzelmi életed.


  Az érzelmi tudatosságod emelkedése kapcsán már nem másokra mutogatsz, hanem felelősséget vállalsz, magadban kezeled és irányítod az érzést, sőt, gyakorlással az érzelmi kilengések is egyre kisebbek lesznek, minél magasabb tudatos jelentétet fejlesztesz ki. Aminek a szintje kulcsfontosságú lesz a tudati tapasztalás minőségében. Gyorsulsz.


  Tudom, hogy az érzelmi felelősségvállalás az egyik legkeserűbb pirula, nekem is az volt, mert fájdalommal jár, ráadásul az ego képes nagyon ellenállni. Nem akar semmilyen fájdalmat. De az ego, szegény, annyira ostoba, hogy nem tudja, hogy pontosan ezzel a folyamatos hárítással, a minden kényelmetlenségtől való meneküléssel és a fájdalomkerüléssel csak felerősíti és állandósítja benned a fájdalmat és a szenvedést. Az ego azt akarja, hogy egész életedben másokat hibáztass, hogy megkapd azt az illúziót, hogy te hibátlan és feddhetetlen vagy, és mindenki más a hülye. Egy hibátlan embernek viszont nincs hova fejlődnie. De aki ezt mégis meglépi, önmaga mesterévé válik, és érzelmileg szabaddá és függetlenné teszi magát.


  Úgyhogy bátran tudatosítsd magadban, hogy ha az egódon nem emelkedsz felül, akkor egy ponton meg fogsz állni a fejlődésben. Így az egód legtöbbször csak hárítani fog, és a másikra mutogatni, de ezzel a felelősséghárítással megrekedsz. Bezártad magad az Olümposzra, és a probléma mindig a lentiekkel van. Lehet, hogy tényleg ők a probléma. De a te reakciód a problémára ugyanúgy az. Az egód elkezdett altatót énekelni, te pedig a mély alvást választottad. Mert látni fájdalmas, de aztán gyógyító. Viszont a fájdalomtól való menekülés gátolja a gyógyulást. Aki van olyan bátor, hogy rá mer nézni saját magára, vállalva a teljes felelősséget a reakcióiért, az képessé lesz belekóstolni az érzelmi szabadság mennyei ízébe.


  Nem attól vagy érzelmek feletti, mert nem számítanak az érzelmek. Nem vagy hülye, és a rendszered sem az. Az érzelmek jeleznek. Ahogy egy illat is csak egy jelzés. Azonnal érzed, ha valaminek romlott szaga van, azért, mert nem biztos, hogy akkor azt a tejet neked még meg kellene innod, vagy azt az ételt még el kellene fogyasztanod. Alapvetően a rendszered segít neked jó döntést hozni. Számára pedig a jó döntés egy szót jelent: biztonságot! Jobb félni, mint megijedni! – ez az érzelmi alaprendszered mottója. Ami az ő nyelvezetében drasztikusabban így hangzik: Jobb félni, mint meghalni! Ahhoz, hogy túlélj, az elméd a paráztatásodat részesíti előnyben. Jobban örül, ha gyáva nyuszi vagy, mintha bátor oroszlán. Ezt meg kell értened, és akkor nem fogsz meglepődni az alapbeállítás működésén. De az alapbeállítás nem végleges. Képes vagy továbbprogramozni magad! Ha az alapbeállításaidat átfejleszted, akkor az automatizmusaidat is átírod. Azt fogod tapasztalni, hogy míg az alapelméd eddig automatikusan a gyávaságot preferálta, pártolta és javasolta neked, a továbbfejlesztett elme már automatikusan a bátorságod és a magabiztosságod oldalán áll.


  AZ ÉRZELMEINK HASZNA ÉS VESZÉLYE


  Nagyon fontos az elején tudatosítanod magadban, hogy alapvetően semmi gond nincs az érzelmekkel. Sőt. A teljes működési alaprendszered logikus, és mindennek megvan a maga haszna. A gondolat az üzenet, az érzelem pedig a postás. A jelzőrendszered részei. Azért vannak, hogy tökéletesen lásd, hogy mi zajlik éppen a tudatos vagy a tudattalan elmédben. Ha jól érzed magad, akkor jó gondolatok vannak benned. Ha rosszul érzed magad, akkor pedig negatív gondolatokkal azonosulsz.


  Minden egyes érzelem mögött megtalálod a gondolatot. Előbb jön a gondolat, aztán az érzelem. Ezt nagyon fontos tisztán látnod, különben összezavarodsz. Vannak helyzetek, amikor az élményed más, mintha az érzelem lenne előbb, és abból jönne a gondolat. Ez azért lehet, mert a gondolat a tudat alatti elmében leledzik, és pillanatnyilag nincs rálátásod. De attól még ott van, és te felszínre tudod hozni.


  Kialakulhat egy körkörösség: ahogy érzed magad, az alapján elkezdesz még inkább az érzésedhez passzoló és az azt tovább erősítő újabb gondolatokat választani, és azonosulni velük. Ami azt jelenti, hogy ha kellemetlenül érzed magad, akkor még könnyebb további kellemetlen gondolatok mellett döntened. Ezért zavarodhatsz össze, hogy akkor most melyik jött előbb, az érzés vagy a gondolat. Minél fejlettebb az önmagad feletti pszichoanalízised, annál könnyebben és gyorsabban látod minden egyes érzelmed mögött a kiváltó gondolatot.


  AZ ÉRZELMEK ILLÚZIÓJA


  Ahhoz, hogy megértsd, hogy a legtöbb érzelem illúzió, gondolj csak bele, hogy miként ébredsz fel, amikor azt álmodod, hogy a párod megcsalt. Hiába tudod, hogy csak álmodtad az egészet, mégis haragszol és neheztelsz rá. Egy ideig nem vagy képes őt szívből megölelni. Az elméd hatására átéltél valamit, és valóságként kezelted azt, ami meg sem történt. Szenvedtél egy nem létező dolog miatt. Milyen sokszor eljátssza ezt velünk az elménk, ha hagyjuk neki, és nem vagyunk éberek! Ennyi erővel azt is álmodhattad volna, hogy egy csillámpóni megharapott, ezért amikor felébredsz, haragszol a párodra, amiért ezt hagyta, nem védett meg. Miért nem segített?! Felébredsz, de aztán mégis tovább alszol, mert hiába jöttél rá, hogy röhejes az egész, és illúzióban voltál, továbbra is rosszul érzed magad. Az érzelmek feletti ember éppen ezért már tudatosította magában:


  Gyakran az érzelmeink nem a valóságra reagálnak, hanem a saját nézőpontunkra és értelmezésünkre.


  Az érzelmek nem fejlődnek. Te fejlődsz.


  Ugyanazok az érzelmeid, mint egy tízezer évvel ezelőtt élő embernek. Sőt, mint egy ősembernek. Az érzelem tárgya természetesen más, viszont az érzelem maga ugyanaz. Ugyanaz a féltékenység, ugyanaz az irigység, ugyanaz a düh, ugyanaz az öröm.


  Az agyunk hardvere szinte semmit sem változott. És evolúciós léptékben ez a tízezer év, ami az ősember óta eltelt, nem több, mint egy szempillantás. Az agyunk érzelmekért felelős része, a limbikus rendszer, lényegében teljesen ugyanaz. Az érzelmek mindig is túlélési funkciókat töltöttek be.


  A düh logikája ma is ugyanaz. Azért önt el téged, mert úgy érzed, hogy éppen megsértették a határaidat, vagy igazságtalanságot tapasztalsz – pontosan úgy, mint amikor az ősember anyáinktól és apáinktól el akarták venni a zsákmányt.


  A féltékenység és az irigység az erőforrások – az élelem, a szexuális és a kommunán belüli érzelmi kapcsolódások, a hierarchikus helyzet – őrzéséről, védelméről és megszerzéséről szólt, ami a nagyobb túlélést biztosította a törzsön belül.


  Az öröm pedig a megerősítést jelentette: Ezt csináld újra, mert segít túlélni, például anno ezt érezhették egy sikeres vadászat után, ma pedig eltölthet ez az érzés, miután a bevásárlóközpontban sikeresen levadásztál egy jó nagy kedvezményt az egyik kedvenc termékedre.


  Tehát régen is ugyanezek az érzelmek voltak, és száz, négyszáz vagy ezer év múlva is ugyanazok lesznek az érzések, ugyanaz a mechanika – csak az érzés tárgya fog megváltozni.


  De valóban így kellene zsinórban egymást követnie az emberiségnek érzelmi szempontból? Mi lenne, ha te kiszabadítanád magad ebből a szenvedéssel teli körforgásból?


  Azért van annyi szenvedélybeteg, alkoholista, drogos, gyógyszerfüggő egyén, mert jelenleg nem ők irányítják az érzelmeiket, hanem az érzelmeik irányítják őket. És ebbe belenyugodtak, ezért egy könnyebbnek tűnő kezelést választanak, ami a legkisebb erőfeszítést igényli. És azt hiszik, hogy ez az érzelmi elnyomó stratégia majd kevesebb fájdalommal jár… Miközben pontosan ez a viselkedés és menekülési útvonal jár a legtöbb szenvedéssel hosszú távon.


  Ahelyett, hogy érzelmek feletti emberré válnának, és erre képeznék ki magukat nap mint nap. Mert érzelmek feletti emberé válni nem kiváltság, hanem szorgalom, tanulás és megemelt tudatosság eredménye.


  MI A HASZNA A NEGATÍV ÉRZELMEKNEK?


  Az érzelmek az evolúciósan kialakult mechanizmusok, amik a te túlélésedet szolgálják. A negatív érzelmek azért vannak, hogy riasztórendszerként jelezzék, hogy valami nem jó neked. Valaki nem bánik jól veled. És ez a valaki te is lehetsz! Az elméd a kellemetlen érzésekkel jelzi neked azt is, hogy ha valaki át akarja lépni a határaidat. Vagyis a negatív érzéseid is jót akarnak, nem pedig ártani neked. Valójában minden érzelem a barátod – csak van, amelyik elkezdheti durván túltolni magát, ha nem vagy tudatos. Ezt azért teszi, mert azt hiszi, hogy nem veszed az üzenetét. Pont ezért a legrosszabb dolog, amit sokan csinálnak, hogy azonnal próbálják figyelmen kívül hagyni és elfojtani az érzéseiket. Ezzel pedig azt érik el, hogy az elméd még agresszívebben, még erőteljesebben hevíti tovább a kellemetlen érzelmeidet, mert úgy van vele, hogy ha nem éri el az ingerküszöbödet az 1 százalékos erősségű jelzése, akkor felviszi 5 százalékra, aztán 10-re, 20-ra, 40-re és így tovább. Mint egy lakástűznél, ahol a legelső kis lángnál, ha tudatos jelenléttel odafigyeltél volna, könnyen elolthattad volna a tüzet. De ha úgy voltál vele, hogy: Fú, látom a kis lángot, érzem, hogy valami elkezdett füstölni, de jól van az úgy, majd csak elmúlik magától! Ha elfordítom tőle a fejem, akkor már nem is látom, és amit nem látok, azt már nincs is! Aztán csodálkozol, hogy pillanatokon belül azon kapod magad, hogy meleged van, kiver a víz, nem látsz élesen, és alig kapsz levegőt… Miközben a legszuperebb, csúcskategóriás poroltó ott van a kezedben, csak nem használod, még ekkor sem. A poroltódat azonban képes vagy a legkülönbözőbb helyzetekben is megtanulni profin használni, sőt, a legmesteribb az, amikor már nincs is szükséged a poroltóra, mert az éberség lett az automatizmusod, az erőlködés nélküli figyelem, ezért azonnal észreveszed az első kis szikrákat, így elég mindig csak egyetlen fújás. Mint az egyéves a születésnapi tortáján. Így a kellemetlen érzelmek nem erősödnek fel, nem burjánzanak el.


  Te olyan vagy, mint egy kertész, aki tisztában van a növények különbözőségének szépségével. A probléma mindig ott kezdődik, ha elhanyagolod a kertedet vagy nem foglalkozol vele, így bizonyos növényfajok túlságosan elszaporodhatnak, kiszorítva más egyedeket, elvéve előlük a napfényt és a teret. Ilyenkor egy kertész könnyen azon találhatja magát, hogy a kertjét ellepik a gyomnövények és a vadhajtások. Mit kell tennie, amikor ráébred erre? Nem szükséges dramatizálnia a helyzetet, szépen megfogja a tudatossága ollóját, ásóját, kapáját, és elkezd rendet tenni. Nem kell kiirtani semmit, mert mindennek helye és értelme van az ökoszisztémában, csak újra meg kell teremteni a harmóniát – és fenntartani. Aztán az erkélyről, onnan fentről gyönyörködhetsz a kert sokszínűségében, tudva, hogy te nem a büdöske vagy és nem is a rózsa, hanem a teljes kert tulajdonosa. A virágok és illatok mestere.


  Mindkét példában megfigyelheted, hogy ha a tudatos jelenlét állapotában vagy, akkor az apró fellángolásokat uralni tudod, nem ég le semmi, és a kerted ökoszisztémája is harmonikusan működik. Mert világok feletti és virágok feletti ember vagy!


  MI A HASZNA A POZITÍV ÉRZELMEKNEK?


  
    Neked nincsenek traumáid. Az egónak vannak traumái.


    De te nem az ego vagy, te a tiszta tudat vagy, aki az egót használja és működteti.


    Ha ráébredsz erre, hogy ego feletti és személyiség feletti vagy, akkor trauma feletti napra ébredtél.

  


  Ahogy az érzelmi evolúciót nézzük, a pozitív érzések azt üzenik neked, hogy ez a jó irány, ebből kérnek minél többet. Nyilván, mivel az alapelme nem intelligens, csak automatikus, így a pozitív érzelmek iránytűje tudatosság nélkül is képes nagyon rossz irányba vinni az egyént.


  Viszont ahogy én gondolkodom és tapasztalom, a tudatosság szempontjából a pozitív érzelmek valójában az alapérzelmeink. A derű és a boldogság nem érzelmi kilengések! Nem a negatív érzelmek pozitív ellentétei. Nem a másik szélsőség, ahogy már bizonyos tanítóktól hallottam. Egyszerűen csak figyeld meg: amint nem azonosítod magad a gondolataiddal és az azokból keletkező érzéseiddel, vagyis elme felettivé válsz, érzelmek felettivé válsz, hatalmas béke, nyugalom és derű járja át a lényedet. Érzelmek feletti emberként is ugyanúgy vannak érzelmeid. De ez már egy nagyon tiszta állapot, ilyenkor jelenik meg az ok nélküli boldogság, egyfajta gyermeki (és nem gyerekes, a kettő nem ugyanaz!) létállapot. Ez az érzelmileg szabad ember alapállapota. A derű és a boldogság azt is jelzik, hogy mesterien kezeled az elmét, és nem az elme irányít téged – ráadásul mindezt elfojtások nélkül teremtetted meg.


  Tehát, ha jól érzed magad a bőrödben, kellemes érzések járnak át egész nap – az élet hullámzása közben –, energikus vagy. Valójában ez kellene hogy legyen a normális. Az alapállapot. Ezzel ellentétben a tömeg annyira az elméjével, az egójával, az aktuális személyiségével azonosítja magát, hogy teljesen bele van ezekbe ragadva – így a folyamatos szenvedése is garantált. Ott tartunk, hogy szinte az a normális, ha az egyén rosszul van, boldogtalan, savanyú az ábrázata. Amikor pedig valakinek csillog a szeme, akkor már azt kérdezik, hogy mit szívott, mit ivott, mert ők is kérnek abból az anyagból. Amennyiben még gátlástalanul táncolni is mer valaki, ráadásul egyedül, na, azt végképp neurotikusnak tekinti a legtöbb ember. Hadd tekintsék! Megfordult a világ. Egy neurotikus világban az a neurotikus, aki nem neurotikus. Teljesen érthető ez a folyamat, a beteg társadalmakban akaratukon kívül is mindig feltűnővé válnak a derűs, vidám emberek. Gyújts egy gyertyát egy hatalmas, sötét kastély aulájában, a fényforrást azonnal észre fogják venni. És mindig lesznek olyanok, akik ezt el akarják majd oltani, fújdogálják, hátha sikerrel járnak. Ha érted a jelenséget, ezen sem akadsz fenn.


  Tehát a benned áramló tiszta, jó érzések nem kilengések, hanem valójában az alapállapotod, amelyek jelzik, hogy a belső középpontodban vagy.


  A szerzőről


  [image: szerzo]


  Soltész Ian a feketeöves személyiségfejlesztés mestere. Tizenöt éve tart személyiségfejlesztő egyéni konzultációkat, önismereti csoportos tréningeket, előadásokat és elvonulásokat.


  Világutazó, festő, digitálistartalom-gyártó, aki folyamatosan továbbképzi magát, és minden évben több mint 100 könyvet dolgoz fel és dokumentál a közösségi platformjain.


  Egyetemi mesterdiplomás szociálpolitikus, okleveles önismereti és személyiségfejlesztő tréner, valamint okleveles business és life coach.

  Mi lenne, ha a személyiséged nem egy adottság lenne, hanem egy fejleszthető szupererő? És mi lenne, ha ezt az erőt Te irányíthatnád – tudatosan, célzottan, lépésről lépésre? A Szuperszemélyiség nem egy egyszerű önfejlesztő könyv. Ez egy útmutató ahhoz, hogyan válj a legjobb verzióddá – nem valaki más kedvéért, hanem saját magadért!

Az érzelmek
feletti ember

En az érzelmi szabadsdgot tanitom.
Az emberek t6bbsége nem akar érzelmileg
szabad lenni. El sem tudjdk képzelni, milyen az.
Szdmukra még ismeretlen, és ami ismeretlen,
audl félnek Igy egy ponton mindig
megtorpannak, nem mernek tovdbblépni.

Van, akinek elkezd tudati tériszonya lenni,
ezért nem meri meglépni a kovetkez6
Iépesdfokot. Leiil pdr lépéssel a tudati piramisa
csticsa eldit, mert nem mer a csiicsra torni.

His

en az felelGsség és tudati hatalom.

Nem kénnyii érzés a telj

>s rdldtdst befogadni.

Es ez is teljesen rendben van.
Csak érteni kell ajelenséget.

